Myuchelys latisternum

Myuchelys latisternum, ialah spesies kura-kura dari keluarga Chelidae yang berasal dari Australia, dan mendiami kawasan berair seperti sungai, tasik dan lagun iaitu kawasan berhampiran pantai Semenanjung Cape York ke utara New South Wales. Populasinya boleh ditemui hingga ke Newcastle - (Tapak Sungai Williams atau dahulunya ialah Empangan Tilligra). Haiwan ini asalnya berasal dari Tasik Eacham di Atherton Tablelands. Antara nama lain haiwan ini ialah: Kura-kura Sentap Bergerigi atau Kura-kura Punggung Gergaji.

Ciri-ciri

Kura-kura betina lebih besar berbanding jantan, dengan Karapas mencecah hingga 28 cm panjang berbanding jantan yang hanya mencapai kurang daripada 18 cm. Karapasnya bujur dan lebar di bahagian belakang. Mereka jarang bersifat agresif, tetapi boleh menggigit, malah menghasilkan bau busuk. Cangkerangnya bergerigi."

Karapasnya berwarna coklat terang hinggalah gelap, dan kadangkala bertompok. Plastron (bahagian bawah perutnya) berwarna kuning. Kepalanya besar dan hidungnya muncung. Lehernya boleh dilentur ke sisi dan kakinya pula berselaput renang. Kaki hadapan anak kura-kura yang baru menetas bergerigi dan semakin licin apabila dewasa.

Sejarah tatanama
Myuchelys latisternum (Gray, 1867) (Kura-kura Punggung Gergaji)
 1867 Elseya latisternum Gray, 1867, holotip, BMNH 1947.3.4.13, dari Utara Australia.
 1871 Euchelymys spinosa Gray, 1871, holotip, BMNH 1946.1.22.77, dari Utara Australia. Sinonim
dengan Gray (1872a) dan Boulenger (1889).
 2009 Myuchelys latisternum — Thomson & Georges, 2009 Pertama kali menggunakan kombinasi.

Kombinasi Wollumbinia latisternum (Gray, 1867) Wells, 2007, tidak diterbitkan dan tidak digunakan oleh Georges & Thomson, 2010.

Pembiakan
Kura-kura betina membina sarang bermula bulan September ke Disember. Mereka boleh bertelur sehingga empat kali penetasan dalam satu musim dan mampu menghasilkan 9 ke 36 biji telur yang akan menetas sebelum musim sejuk, iaitu dalam masa 60 hari, dengan tempoh pengeraman lebih pendek di bahagian yang lebih ke selatan. Telur-telurnya bervariasi iaitu sama ada "keras (34 X 22 mm)", atau kecil dan "fleksibel".

Diet
Haiwan ini bersifat maging. Menjadikan ikan, berudu, katak dan serangga akuatik sebagai makanan. Kodok yang sangat besar untuk ditelan, dikoyakkan menggunakan kuku kaki hadapan.

Kelakuan
Haiwan ini menyerap oksigen melalui kulit, kloaka dan rongga bukofarinks yang menjadikan mereka mampu bertahan dalam air pada waktu yang lama.

Rujukan

Pautan luar

Images of saw-shelled turtles
Gondwanan Turtle Site
Australian Natural History Safari

Myuchelys
Kura-kura Australia